Guptas minag immigrasie- en arbeidswette – praag.co.za — 20 jaar jonk!
Die Guptas se TV-nuuskanaal ANN7 se erkenning dat vier van sy werknemers ‘vakansie’ gelys het as rede vir hul teenwoordigheid in Suid-Afrika, is nog ‘n bewys van die vrye hand wat die ANC-regering oënskynlik aan die Guptas gee om die septer te swaai met hul bedrywighede in die land.
Adv. Anton Alberts, die Vryheidsfront Plus se parlementêre woordvoerder oor kommunikasie, sê die VF Plus veroordeel die aangeleentheid ‘ten sterkste’ en dat dit herinner aan die Waterkloof- en Sun City-debakel.
“Ons wil weet waarom die Guptas nie Suid-Afrikaners in diens neem nie? Veral wit en bruin mense word deur die regering verwerp waar dit by gelyke werksgeleenthede kom.
“Nou doen die Guptas se maatskappy dieselfde deur Suid-Afrikaners van minderheidsgroepe werk te ontsê en eerder mense van die buiteland in diens te neem terwyl die land se immigrasie- en arbeidswette in die proses geminag word.
“Hierdie vier werknemers is moontlik net die punt van die ysberg, en die VF Plus dring daarop aan dat die Guptas se bedrywighede rakende die wettigheid van al hul personeel in Suid-Afrika deeglik ondersoek word,” sê adv. Alberts.
Volgens adv. Alberts is dit wyd gepubliseer dat die Guptas met hul besoek aan Sun City nie van swart personeel gebruik wou maak nie en daarop aangedring het om deur wittes bedien te word.
“Waar hulle egter self die geleentheid het om wittes of bruines in diens te neem, is dié mense blykbaar skielik nie goed genoeg nie.
“Dit sal baie interessant wees om ‘n ontleding te sien van die Guptas se personeel-samestelling in Suid-Afrika,” sê adv. Alberts.
Skrywer Karin RoodtGepubliseer op 16 September 2013 16 September 2013 Kategorieë Nuus, Suider-AfrikaSleutelwoord Guptas, immigrasie- en arbeidswette, personeel-samestelling, TV-nuuskanaal ANN7
Vorige Vorige artikel: Mulder verwelkom Amerikaanse belangstelling in Afrika-landbou, -handel
Volgende Volgende artikel: VN-verslag wys Sirië verantwoordelik vir chemiese aanval, sê VSA, Brittanje